“WTI-BRENT” ทะลุ 100 เหรียญ “ทองคำ” ทะยาน 3% ผวารัสเซียบุกถล่มยูเครน
น้ำมันดิบ WTI-BRENT พุ่งทะลุ 100 เหรียญฯในรอบ 8 ปี ฟาก"ทองคำ” ทะยาน 3% ผวาสถานการณ์ความตึงเครียดระหว่างรัสเซีย-ยูเครน
น้ำมันดิบ WTI-BRENT พุ่งทะลุ 100 เหรียญฯในรอบ 8 ปี ฟาก"ทองคำ” ทะยาน 3% ผวาสถานการณ์ความตึงเครียดระหว่างรัสเซีย-ยูเครน
24 ก.พ. 2565

ผู้สื่อข่าวรายงานว่า สัญญาน้ำมันดิบล่วงหน้า WTI พุ่งขึ้นเหนือระดับ 100 ดอลลาร์ในวันนี้ ขณะที่ราคาน้ำมันดิบเบรนท์พุ่งเหนือ 105 ดอลลาร์ หลังจากที่รัสเซียใช้ปฏิบัติการทางทหารบุกโจมตียูเครน
โดย ณ เวลา 17.51 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนเม.ย. ซึ่งมีการซื้อขายที่ตลาด NYMEX พุ่งขึ้น 7.93 ดอลลาร์ หรือ 8.61% สู่ระดับ 100.03 ดอลลาร์/บาร์เรล ส่วนราคาน้ำมันดิบเบรนท์ พุ่งขึ้น 8.8% สู่ระดับ 105.26 ดอลลาร์
ขณะที่ราคาน้ำมัน WTI และน้ำมันดิบเบรนท์ทะยานขึ้นเหนือระดับ 100 ดอลลาร์/บาร์เรลเป็นครั้งแรกนับตั้งแต่ปี 2557
ด้านนายแมทธิว สมิธ ผู้เชี่ยวชาญด้านพลังงาน คาดการณ์ว่า การขนส่งน้ำมันและพลังงานอื่นๆจะยังไม่ถูกกระทบจากการโจมตีของรัสเซีย ขณะที่ประธานาธิบดีวลาดิเมียร์ ปูติน ผู้นำรัสเซีย ยืนยันก่อนหน้านี้ว่า รัสเซียจะยังคงส่งออกก๊าซธรรมชาติอย่างต่อเนื่อง ท่ามกลางวิกฤตการณ์ในยูเครน
นอกจากนี้ นายสมิธ คาดว่าสหรัฐและชาติตะวันตกจะไม่คว่ำบาตรอุตสาหกรรมพลังงานของรัสเซีย เนื่องจากยังคงต้องพึ่งพาน้ำมันจากรัสเซีย
ขณะที่ราคาทองฟิวเจอร์พุ่งขึ้นกว่า 3% ทะลุระดับ 1,970 ดอลลาร์ในวันนี้ โดยนักลงทุนพากันเข้าซื้อทองในฐานะสินทรัพย์ปลอดภัย ท่ามกลางความกังวลเกี่ยวกับวิกฤตการณ์ในยูเครน
โดย ณ เวลา 18.14 น.ตามเวลาไทย สัญญาทองคำตลาด COMEX (Commodity Exchange) ส่งมอบเดือนเม.ย. ดีดตัวขึ้น 61.80 ดอลลาร์ หรือ 3.20% สู่ระดับ 1,972.20 ดอลลาร์/ออนซ์
ทั้งนี้ ราคาทองพุ่งขึ้นราว 8% นับตั้งแต่ต้นเดือนก.พ. ซึ่งเป็นการปรับตัวขึ้นรายเดือนมากที่สุดนับตั้งแต่เดือนก.ค.2563
ด้านประธานาธิบดีวลาดิเมียร์ ปูติน ผู้นำรัสเซีย ประกาศใช้ปฏิบัติการทางทหารโจมตียูเครน โดยอ้างเหตุผลว่าเป็นการปกป้องภูมิภาคดอนบาส ซึ่งกลุ่มกบฎฝักใฝ่รัสเซียยึดครองอยู่
ขณะที่ นายดมิโทร คูเลบา รมว.ต่างประเทศยูเครน กล่าวเรียกร้องให้นานาชาติทำการคว่ำบาตรรัสเซีย ขณะที่รัสเซียได้ทำการโจมตีในหลายเมืองของยูเครน